《疾幸诗》
魏晋·阳固

彼谄谀兮，人之蠹兮。刺促昔粟，罔顾耻辱。以求媚兮，邪干侧入。

如恐弗及，以自容兮。志行偏小，好习不道。朝挟其车，夕承其舆。

或骑或徒，载奔载趋。或言或笑，曲事亲要。正路不由，邪径是蹈。

不识大猷，不知话言。其朋其党，其徒实繁。有诡其行，有佞其音。

籧篨戚施，邪媚是钦。既谗且姤，以逞其心。是信是任，乱是以多。

其始不慎，末如之何。习习宰嚭，营营无极。梁丘寡智，王鲋浅识。

伊戾息夫，异世同力。江充赵高，甘言似直。竖刁上官，擅生羽翼。

乃如之人，僣爽其德。岂徒丧邦，又亦覆国。嗟尔中下，其亲其昵。

不谓其非，不觉其失。好之有年，宠之有日。我思古人，心焉若疾。

百凡君子，宜其慎矣。覆车其鉴，近可信矣。言既备矣，事既至矣。

反是不思，维尘及矣。

作者简介：（467—523）北魏北平无终人，字敬安。少任侠，好剑客，年二十六，始好学，博览篇籍。历北平太守，有惠政。坐事免归。后除给事中，领侍御史，劾奏不畏强御。免归，著《演赜赋》，以明幽微通塞之事。孝明帝即位，清河王怿举为步兵校尉，领汝南王悦郎中令。多切谏，悦敬惮之。怿被害，固独诣丧所，尽哀。位至前军将军。